তিনটি জাহাজে ১২ শতাধিক পর্যটক নিয়ে সেন্টমার্টিনের উদ্দেশে যাত্রা

জাহাঙ্গীর আলম শামস, কক্সবাজার;

দীর্ঘ ৯ মাস অপেক্ষার পর অবশেষে তিনটি জাহাজে ১ হাজার ১৭৪ জন পর্যটক নিয়ে কক্সবাজার থেকে সেন্টমার্টিনের উদ্দেশে যাত্রা শুরু হয়েছে। সোমবার সকাল ৭টা থেকে ৮টার মধ্যে নুনিয়ারছড়া বিআইডব্লিউটিএ জেটিঘাট থেকে জাহাজগুলো রওনা দেয়। দুপুর সাড়ে ১২টা থেকে ১টার মধ্যে জাহাজগুলো দ্বীপে পৌঁছার কথা রয়েছে।

তবে প্রথম দিনেই অনলাইনে নিবন্ধন ছাড়া টিকিট বিক্রির অভিযোগে ‘কেয়ারি সিন্দাবাদ’ জাহাজকে ৫০ হাজার টাকা জরিমানা করেছে ভ্রাম্যমাণ আদালত।

সোমবার ভোর ৬টা থেকেই পর্যটকেরা জাহাজে উঠতে শুরু করেন। এসময় জেলা প্রশাসন, পরিবেশ অধিদপ্তর, ট্যুরিস্ট পুলিশ, বিআইডব্লিউটিএসহ সংশ্লিষ্ট সব দপ্তরের প্রতিনিধি জেটিঘাটে উপস্থিত থেকে সরকারের দেওয়া ১২ দফা নির্দেশনা নিশ্চিত করেন।

পরিবেশ রক্ষায় এবং ওয়ানটাইম প্লাস্টিকের ব্যবহার নিরুৎসাহিত করতে প্রতিটি পর্যটককে পরিবেশ অধিদপ্তরের পক্ষ থেকে বিনামূল্যে অ্যালুমিনিয়ামের পানির বোতল দেওয়া হয়।

‘সি ক্রুজ অপারেটর ওনার্স অ্যাসোসিয়েশন অব বাংলাদেশ’-এর সাধারণ সম্পাদক হোসাইন বাহাদুর জানান, প্রথম দিনে তিনটি জাহাজে ১ হাজার ১৭৪ জন পর্যটক সেন্টমার্টিনে গেছেন।

জেলা প্রশাসনের তদারকি কমিটির আহ্বায়ক ও কক্সবাজার সদর উপজেলা নির্বাহী কর্মকর্তা নীলুফা ইয়াসমিন চৌধুরী বলেন, প্রতিদিন সর্বোচ্চ দুই হাজার পর্যটক দ্বীপে যাতায়াত করতে পারবেন এবং প্রশাসন এ বিষয়ে কঠোর নজরদারিতে রয়েছে।

পরিবেশ অধিদপ্তরের কক্সবাজার কার্যালয়ের উপপরিচালক খন্দকার মাহমুদ পাশা বলেন, একবার ব্যবহার্য প্লাস্টিকের ব্যবহার কমাতে জেটিঘাটে প্রতিটি পর্যটককে বিনামূল্যে অ্যালুমিনিয়ামের পানির বোতল দেওয়া হয়েছে।

আজ থেকেই সেন্টমার্টিনে রাতযাপনের সুযোগ কার্যকর হয়েছে। প্রতিদিন দুই হাজারের বেশি পর্যটক যেতে পারবেন না। কক্সবাজার থেকে সকাল ৭টায় জাহাজ ছেড়ে যাবে এবং পরদিন বিকেল ৩টায় সেন্টমার্টিন থেকে ফিরে আসবে। এই সুযোগ চলবে আগামী ৩১ জানুয়ারি পর্যন্ত।

উল্লেখ্য, ১৯৯৯ সালে সেন্টমার্টিনকে প্রতিবেশগত সংকটাপন্ন এলাকা (ইসিএ) ঘোষণা করা হয়। ২০২৩ সালের ৪ জানুয়ারি দ্বীপসংলগ্ন ১ হাজার ৭৪৩ বর্গকিলোমিটার এলাকা সামুদ্রিক সংরক্ষিত এলাকা হিসেবে ঘোষণা করে পরিবেশ মন্ত্রণালয়।