সেন্টমার্টিন থেকে ফেরার পথে স্পিডবোট ডুবে মা–মেয়ের মৃত্যু

মো. আরাফাত সানি, টেকনাফ;

সেন্টমার্টিন থেকে টেকনাফে ফেরার পথে একটি যাত্রীবাহী স্পিডবোট উল্টে নারী ও শিশুসহ আটজন সাগরে নিখোঁজ হন। পরে সবাইকে উদ্ধার করা হলেও মা–মেয়েসহ দু’জনের মৃত্যু হয়েছে।

সোমবার (১ ডিসেম্বর) সকাল সাড়ে ১০টার দিকে সেন্টমার্টিন থেকে শাহপরীর দ্বীপগামী স্পিডবোটটি ঘোলাচর এলাকায় পৌঁছালে আচমকা উল্টে যায়। এতে স্পিডবোটে থাকা আট যাত্রী সাগরে পড়ে যান।

নিহতরা হলেন—সেন্টমার্টিনের ৬ নম্বর ওয়ার্ড পূর্বপাড়ার বাসিন্দা মাহফুজ রহমানের স্ত্রী মরিয়ম বেগম এবং তাদের চার বছর বয়সী শিশু মায়মা।

উদ্ধারের পর মরিয়ম বেগম ও মায়মাকে গুরুতর অবস্থায় টেকনাফ হাসপাতালে নেওয়া হলে চিকিৎসক দু’জনকেই মৃত ঘোষণা করেন। অন্য যাত্রীদের মধ্যে দু’জন অসুস্থ হলেও বাকিরা নিরাপদ আছেন বলে জানা গেছে।

টেকনাফ মডেল থানার ভারপ্রাপ্ত কর্মকর্তা (ওসি) আবু জায়েদ মো. নাজমুন নুর ঘটনাটি নিশ্চিত করেছেন।