“কক্সবাজার সৈকতের বালিয়াড়ি দখল করে নির্মিত সব স্থাপনা দ্রুত উচ্ছেদ করুন”

প্রেস বিজ্ঞপ্তি:

প্রতিবেশ সংকটাপন্ন এলাকা কক্সবাজার সৈকতের বালিয়াড়ি দখল করে নির্মিত সব স্থাপনা দ্রুত সময়ের মধ্যে উচ্ছেদের আহ্বান জানিয়েছে কক্সবাজারের পরিবেশ সংগঠনগুলো। অন্যথায় এসব স্থাপনা উচ্ছেদে প্রশাসনকে বাধ্য করা হবে বলে হুঁশিয়ারি দিয়েছে তারা।

রবিবার (২৬ অক্টোবর) সন্ধ্যা ৭টায় কক্সবাজার শহরের একটি রেস্তোরাঁয় আয়োজিত পরিবেশবাদীদের এক যৌথ সভা থেকে এ আহ্বান জানানো হয়।

সভায় বক্তারা বলেন, একদিকে সরকার কক্সবাজার সৈকতকে প্রতিবেশ সংকটাপন্ন এলাকা ঘোষণা করেছে। পাশাপাশি কক্সবাজার মাস্টারপ্ল্যান অনুযায়ী গড় পানির রেখা থেকে ৩০০ ফুটের মধ্যে কোনো স্থাপনা নির্মাণের সুযোগ নেই। এছাড়া সৈকতে স্থাপনা নির্মাণে রয়েছে উচ্চ আদালতের নিষেধাজ্ঞা। তারপরও প্রশাসনের নজরদারি ছাড়াই সৈকতের বালিয়াড়ি দখল করে প্রতিদিন নতুন নতুন স্থাপনা গড়ে তোলা হচ্ছে—যা অত্যন্ত দুঃখজনক।

যৌথ সভায় উপস্থিত ছিলেন—বাংলাদেশ পরিবেশ আন্দোলন (বাপা) কক্সবাজার জেলা শাখার সভাপতি এইচ. এম. এরশাদ, সাধারণ সম্পাদক করিম উল্লাহ কলিম, কক্সবাজার সোসাইটির সভাপতি কমরেড গিয়াস উদ্দিন, ‘আমরা কক্সবাজারবাসী’ সংগঠনের সাধারণ সম্পাদক নাজিম উদ্দিন, ইয়ুথ এনভায়রনমেন্ট সোসাইটি (ইয়েস) কক্সবাজারের প্রধান নির্বাহী ইব্রাহিম খলিল মামুন, নদী পরিব্রাজক দলের কেন্দ্রীয় কমিটির যুগ্ম সম্পাদক অ্যাডভোকেট আবু হেনা মোস্তফা কামাল প্রমুখ।

বার্তা প্রেরক:

এইচ. এম. এরশাদ

সভাপতি, বাপা কক্সবাজার জেলা কমিটি।