সেন্টমার্টিন যাত্রার প্রথম দিনেই কেয়ারী সিন্দবাদকে ৫০ হাজার টাকা জরিমানা

সিবিএন ডেস্ক ;

চলতি পর্যটন মৌসুমে কক্সবাজার– সেন্টমার্টিন রুটে জাহাজ চলাচল শুরুর প্রথম দিনেই সরকারি নির্দেশনা লঙ্ঘনের ঘটনা ঘটেছে। নুনিয়ারছড়া বিআইডব্লিউটিএ ঘাট থেকে সেন্ট মার্টিনে ছাড়ার ঠিক আগ মুহূর্তে সরকারি অনুমোদন ছাড়া টিকিট বিক্রির অভিযোগে পর্যটকবাহী জাহাজ ‘কেয়ারি সিন্দাবাদ’–কে কক্সবাজার জেলা প্রশাসনের ভ্রাম্যমাণ আদালত ৫০,০০০ টাকা জরিমানা করে।

জেলা প্রশাসনের নির্বাহী ম্যাজিস্ট্রেট নীলুফা ইয়াসমিন চৌধুরী–এর নেতৃত্বে পরিচালিত অভিযানে দেখা যায়, জাহাজ কর্তৃপক্ষ তিনজন পর্যটকের কাছে বাংলাদেশ ট্যুরিজম বোর্ড অনুমোদিত ট্রাভেল পাস/কিউআর কোড ছাড়া সরাসরি টিকিট বিক্রি করেছেন। প্রত্যেকটি টিকিটের মূল্য ছিল ১,৮০০ টাকা। নির্বাহী ম্যাজিস্ট্রেট জানান, মৌসুমের প্রথম দিন হওয়ায় জাহাজ কর্তৃপক্ষকে গ্রেপ্তার না করে মুচলেকা নিয়ে সতর্ক করা হয়েছে; ভবিষ্যতে একই অপরাধে কড়া আইনগত ব্যবস্থা নেওয়া হবে।

প্রথম দিনে মোট ১,১৭৪ জন পর্যটক সেন্টমার্টিনগামী হয়েছেন, যদিও প্রতিদিন সর্বোচ্চ দুই হাজার পর্যটককে অনুমতি রয়েছে। জেলা প্রশাসনের অনুমোদন পাওয়া ৬টি জাহাজের মধ্যে যাত্রীসংখ্যা বিবেচনায় ৩টি জাহাজই চলাচল করেছে।

জাহাজ মালিকদের সংগঠন সি ক্রুজ অপারেটর অ্যান্ড ওনার্স অ্যাসোসিয়েশন অব বাংলাদেশ–এর সাধারণ সম্পাদক হোসাইন ইসলাম বাহাদুর বলেন, জোয়ার–ভাটা ও নদীর নাব্যতা বিবেচনায় প্রতিদিনের যাত্রা সময় নির্ধারণ করা হবে; জাহাজগুলো বিকেলে কক্সবাজারে ফিরে আসবে।

প্রশাসন জানায়, সেন্টমার্টিনে পরিবেশ রক্ষার জন্য কড়াকড়ি আরোপ করা হয়েছে—পলিথিন ও একবার ব্যবহারযোগ্য প্লাস্টিক বহন সম্পূর্ণ নিষিদ্ধ। পর্যটকদের জন্য পরিবেশবান্ধব পানির বোতল প্রদান করবে পরিবেশ অধিদপ্তর। এছাড়া ১ ডিসেম্বর থেকে আগামী বছরের ৩১ জানুয়ারি পর্যন্ত দ্বীপে রাত্রিযাপনের অনুমতি থাকায় পর্যটকদের মধ্যে আগ্রহ বেড়েছে।

জেলা প্রশাসক আব্দুল মান্নান ও ট্যুরিস্ট পুলিশের কক্সবাজার রিজিয়নের প্রধান অতিরিক্ত ডিআইজি আপেল মাহমুদ জানিয়েছেন, পর্যটকদের নিরাপত্তা নিশ্চিত এবং পরিবেশ সংক্রান্ত সরকারি নির্দেশনা বাস্তবায়নে প্রশাসন কড়া অবস্থানে আছে এবং নিয়মের ওপর নিবিড় তদারকি চালাবে।